b"\n_START_ARTICLE_\nCan Pap\xc3\xad\n_START_SECTION_\nDescripci\xc3\xb3\n_START_PARAGRAPH_\nEdifici residencial de cantonada de planta rectangular que consta de planta baixa i dos pisos i coberta plana a mode de terrat. La fa\xc3\xa7ana principal es compon a partir d'una simetria que nom\xc3\xa9s es trenca a la planta baixa, amb la porta d'entrada i una finestra amb reixa, ambdues de llinda plana. El primer pis t\xc3\xa9 tres obertures de llinda plana amb un ampit continu i a la planta superior hi ha dues obertures m\xc3\xa9s. Totes elles protegides amb persianes de llibret de fusta pintades. _NEWLINE_A la fa\xc3\xa7ana lateral sobresurt una tribuna, a l'al\xc3\xa7ada del primer pis, amb tres costats i una obertura a cada costat, tamb\xc3\xa9 protegides amb persianes de llibret de fusta. Al damunt de la tribuna, hi ha una altra obertura._NEWLINE_La superf\xc3\xadcie del parament de les dues fa\xc3\xa7anes est\xc3\xa0 esgrafiada amb motius geom\xc3\xa8trics i vegetals a l'entorn de les obertures excepte entre les dues obertures del pis superior, on s'hi observa un vaixell de vela. A les fa\xc3\xa7anes laterals es poden veure motius vegetals. El parament corresponent a la planta baixa est\xc3\xa0 estucat simulant carreus col\xc2\xb7locats a portell."